b"\n_START_ARTICLE_\nMetal\n_START_SECTION_\nZna\xc4\x8dilnosti\n_START_PARAGRAPH_\nZa heavy metal so zna\xc4\x8dilne glasne distorzirane kitare, poudarjen ritem in bas linija, tako v tempu kot dinamiki, ter mo\xc4\x8dni vokali. V posameznih podzvrsteh je vsaj ena od teh zna\xc4\x8dilnosti posebej poudarjena ali druga\xc4\x8de spremenjena. Tipi\xc4\x8dno metalsko zasedbo sestavlja bobnar, basist, ritem kitarist, glavni kitarist in pevec, ki je po navadi tudi eden izmed instrumentalistov. V zgodnjih metalskih skupinah so bile pogoste \xc5\xa1e akusti\xc4\x8dne klaviature in melotron, danes pa so jih zamenjale elektronske klaviature, ki se pojavljajo v raznih podzvrsteh, med njimi v progresivnem, power in simfoni\xc4\x8dnem metalu.\n_START_SECTION_\nRazvoj metala\n_START_PARAGRAPH_\nMetal se je pojavil proti koncu \xc5\xa1estdesetih in v zgodnjih sedemdesetih 20. stoletja, njegovi definitivni za\xc4\x8detniki pa so bili Black Sabbath. Podzvrsti, ki so se oblikovale iz heavy metala, so thrash, death, black, speed, power, doom in mnogo drugih pozdvrsti ter kombinacij med zvrstmi._NEWLINE_Metal se je razvijal v ve\xc4\x8d smeri. Za\xc4\x8del se je razvijati death metal. Njegovi za\xc4\x8detniki so bili Chuck Schuldiner, dolgoletni pevec in kitarist skupine Death, Possessed, Morbid Angel ter precej drugih, manj znanih skupin kot so Incubus, Master, Massacre, Atheist, Cynic, Pestilence, Nocturnus ipd. Razvil se je tudi black metal, katerega za\xc4\x8detniki so bili Venom, Bathory, Mercyful Fate, Hellhammer oz. Celtic Frost, Tormentor, pripomoglo je tudi mnogo thrash metal skupin, kot so npr. Sodom in Destruction._NEWLINE_Leto 1986 je bilo vsekakor zlato leto za metal, ko je dosegel splo\xc5\xa1no popularnost, albumi kot so Reign in Blood, Master of Puppets in Peace Sells... But Who's Buying? so se prodajali v velikih nakladah. Zdaj poznamo metal v precej razli\xc4\x8dnih oblikah, vedno ve\xc4\x8d je zvrsti ter skupin. Po padcu popularnosti v devetdesetih letih in komercializiranemu Nu-metalu, katerega mnogi ne priznavajo kot pravo zvrst metala zaradi o\xc4\x8ditnih hip-hop vplivov oz. elementov, v poznih devetdesetih in zgodnjih letih novega stoletja se popularnost po\xc4\x8dasi vra\xc4\x8da, saj skupine kot so Lamb of God, Machine Head in drugi (predvsem na evropskih tleh) ponovno dosegajo velike komercialne uspehe."